CELEX: 32012D0749
Language: et
Date: 2012-12-03 00:00:00
Title: 2012/749/EL: Nõukogu otsus, 3. detsember 2012 , millega pikendatakse otsuse 2010/371/EL (millega lõpetatakse AKV-ELi koostöölepingu artikli 96 kohane nõupidamine Madagaskari Vabariigiga) kohaldamisaega

5.12.2012   
            
            
               ET
            
            
               Euroopa Liidu Teataja
            
            
               L 333/46
            
         NÕUKOGU OTSUS,
   3. detsember 2012,
   millega pikendatakse otsuse 2010/371/EL (millega lõpetatakse AKV-ELi koostöölepingu artikli 96 kohane nõupidamine Madagaskari Vabariigiga) kohaldamisaega
   (2012/749/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse ühelt poolt Aafrika, Kariibi mere ja Vaikse ookeani piirkonna riikide rühma liikmete ning teiselt poolt Euroopa Ühenduse ja selle liikmesriikide vahel 23. juunil 2000 Cotonous alla kirjutatud koostöölepingut, (1) mida on muudetud 22. juunil 2010 Burkina Fasos Ouagadougous (2) (edaspidi „AKV-ELi partnerlusleping”), eriti selle artiklit 96,
   võttes arvesse nõukogus kokku tulnud liikmesriikide valitsuste esindajate sõlmitud, AKV-ELi partnerluslepingu rakendamiseks võetavaid meetmeid ja järgitavaid menetlusi käsitlevat sisekokkulepet, (3) eriti selle artiklit 3,
   võttes arvesse Euroopa Komisjoni ettepanekut,
   liidu välisasjade ja julgeolekupoliitika kõrge esindaja nõusolekul
   ning arvestades järgmist:
   
               (1)
            
            
               7. juuni 2010. aasta nõukogu otsus 2010/371/EL, millega lõpetatakse AKV-ELi koostöölepingu artikli 96 kohane nõupidamine Madagaskari Vabariigiga, (4) võeti vastu selleks, et rakendada asjakohaseid meetmeid pärast kõnealuse lepingu artiklis 9 nimetatud oluliste osade rikkumist.
            
         
               (2)
            
            
               Kõnealuste meetmete kohaldamisaega pikendati nõukogu otsusega nr 2011/324/EL (5) kuni 6. detsembrini 2011 ning seda muudeti ja selle kohaldamisaega pikendati nõukogu otsusega 2011/808/EL (6) kuni 6. detsembrini 2012.
            
         
               (3)
            
            
               Tänu Lõuna-Aafrika Arenguühenduse (SADC) vahendustegevusele, mis võimaldas edendada kriisist väljumise protsessi, on märkimisväärseid edusamme tehtud eelkõige üleminekuasutuste moodustamise ja valimisprotsessi valdkonnas. Muu hulgas on loodud üleminekuaja sõltumatu riiklik valimiskomisjon, parlament võttis vastu amnestiaseaduse ning on teada antud valimiste kuupäevad vastavalt ÜRO ekspertide soovitustele. Ülemineku tegevuskava ei ole siiski täielikult rakendatud.
            
         
               (4)
            
            
               Otsuse 2010/371/EL kohaldamisaeg lõpeb 6. detsembril 2012. Kuna parlamendivalimised ja presidendivalimiste teine voor peaksid toimuma 3. juulil 2013, siis on asjakohane pikendada asjaomaste kehtivate meetmete kohaldamisaega ajani, kui nõukogu otsustab, et usaldusväärsed valimised on toimunud ja et Madagaskaril on taastatud põhiseaduslik kord, ilma et see piiraks meetmete korralist läbivaatamist kõnealusel ajavahemikul,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse 2010/371/EL artikli 3 teine lause asendatakse järgmisega:
   
      „Otsus kehtib ajani, kui nõukogu otsustab komisjoni ettepaneku põhjal, et usaldusväärsed valimised on toimunud ja et Madagaskaril on taastatud põhiseaduslik kord, ilma et see piiraks võimalust otsust sel ajavahemikul korrapäraselt läbi vaadata.”
   
   Artikkel 2
   Käesolev otsus jõustub selle vastuvõtmise päeval.
   
      Brüssel, 3. detsember 2012
      
         
            Nõukogu nimel
         
         
            eesistuja
         
         N. SYLIKIOTIS
      
   
   
      (1)  EÜT L 317, 15.12.2000, lk 3.
   
      (2)  ELT L 287, 4.11.2010, lk 3.
   
      (3)  EÜT L 317, 15.12.2000, lk 376.
   
      (4)  ELT L 169, 3.7.2010, lk 13.
   
      (5)  ELT L 146, 1.6.2011, lk 2.
   
      (6)  ELT L 324, 7.12.2011, lk 1.
   
      LISA
      
         ÜLEMINEKUPRESIDENDILE ESITATAVA KIRJA KAVAND
      
      Austatud härra president
      Tundes heameelt poliitilise kriisi lahendamisel tehtud edusammude üle, mis väljendusid Madagaskari kriisist väljumise tegevuskavale allakirjutamises Madagaskari poliitiliste partnerite poolt 2011. aasta septembris, leevendas Euroopa Liit (EL) 5. detsembril 2011 asjakohaseid meetmeid, mis olid kehtestatud Madagaskari suhtes nõukogu 7. juuni 2010. aasta otsusega 2010/371/EL.
      Kõnealusest uuest otsusest teavitati Teid 8. detsembri 2011. aasta kirjas, milles olid esitatud ELi poolsed ülemineku toetamise meetmete eeltingimused. Sel eesmärgil võttis EL möödunud aasta jooksul elanikkonna ja valimisprotsessi toetamise meetmeid, mis on ette nähtud eespool nimetatud kirjas esitatud kohustuste ajakavas.
      Tegevuskava rakendamisel on tehtud märkimisväärseid edusamme, mida on võetud arvesse asjakohaste kehtivate meetmete kohaldamisel. Kuna tegevuskava ei ole veel täielikult rakendatud ning oodates 3. juuliks 2013 kavandatud parlamendivalimiste ja presidendivalimiste teise vooru toimumist, jätkatakse asjakohaste meetmete kohaldamist, muutmata ELi-Madagaskari vastastikuseid kohustusi ja nende tingimusi, mis jäävad täielikult kehtima ajani, kui nõukogu otsustab, et usaldusväärsed valimised on toimunud ja et Madagaskaril on taastatud põhiseaduslik kord.
      EL, kes peab väga tähtsaks AKV-ELi partnerluslepingu artiklis 9 sätestatud põhielemente, nimelt inimõiguste, demokraatlike institutsioonide ja õigusriigi põhimõtte austamist, kutsub Teid ja tegevuskava kõiki pooli üles tugevdama jõupingutusi praegu selle rakendamist killustavate poliitiliste takistuste kiireks ületamiseks.
      Samamoodi kutsub EL Teid üles sihikindlalt ja kõigi vahenditega jätkama jõupingutusi rahumeelse poliitilise keskkonna tagamiseks, mis võimaldaks 2013. aasta mais ja juulis korraldada usaldusväärsed valimised ning viia lõpule üleminekuprotsessi, mille Madagaskari võimud on heaks kiitnud ja mida rahvusvaheline üldsus on kinnitanud.
      EL kinnitab pühendumist üleminekuprotsessi toetamise jätkamisele ja üleminekujärgsete toetusmeetmete kiirele võtmisele, milles lepitakse kokku Teie valitsusega peetava poliitilise dialoogi raames.
      Asjakohased meetmed võidakse igal ajal läbi vaadata sõltuvalt Madagaskari poliitilise olukorra positiivsest või negatiivsest arengust.
      Lugupidamisega
      
         
            
               Euroopa Liidu nimel
            
            Catherine ASHTON
            Andris PIEBALGS